《次韵德友惠黄雀》
宋代·许及之

兴来把酒杯，径欲连台拗。聊用资吟哦，岂谓贪醉饱。

晨起秋思清，茶罢诗肠搅。筠斋伫远思，诗筒驰速巧。

饷我晚田雀，如鹰初脱爪。惠我长城句，如栋略无桡。

雀命虽甚微，饥驱亦良挠。何异不农耕，而乃窃禄稍。

哦诗思陶谢，论交怀管鲍。只消寄诗篇，断不厌煎炒。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。